J E G Y Z Ő K Ö N Y V

Készült: Sály Község Önkormányzatának Képviselő-testülete 2025. február 13-án 10.00 órai kezdettel tartott nyílt üléséről.

Az ülés helye: Sály Község Önkormányzatának tanácskozóterme.

Jelen vannak: Hócza József polgármester, Szente Imre alpolgármester, Farkas Zoltán, dr. Nagy Jánosné, Szabó Valéria és Vanczák Róbert képviselők.

Hócza József polgármester: Megállapította, hogy az ülés határozatképes, az ülést megnyitotta.

Igazoltan távol van: Kolossa Sándor képviselő.

Jegyzőkönyvvezető: Dr. Molnár Sándor jegyző.

Jegyzőkönyvhitelesítőknek: Szente Imre alpolgármestert és Vanczák Róbert képviselőt kérte fel.

Hócza József polgármester: köszöntötte a megjelenteket, külön tisztelettel köszöntötte dr. Molnár Sándor jegyzőt. Ismertette a megtárgyalásra kerülő javasolt napirendet.

JAVASOLT N A P I R E N D

1./ Jelentés a lejárt határidejű testületi határozatok

végrehajtásáról.

Előadó: Hócza József polgármester.

2./ A 2025. évi működési és fejlesztési célú terv

megtárgyalása, jóváhagyása.

Előadó: Hócza József polgármester.

3./ Indítványok, javaslatok.

4./ Települési támogatások elbírálása. (zárt ülés)

Hócza József polgármester: kérte a képviselő-testületet, hogy fogadják el a napirendi javaslatot, jegyzőkönyvvezető, jegyzőkönyvhitelesítők személyére tett javaslatot.

A képviselő-testület egyhangúlag elfogadta

a napirendet, valamint a jegyzőkönyvvezető és jegyzőkönyvhitelesítők személyére tett javaslatot.

Elfogadásra került napirendi pontok:

1./ Jelentés a lejárt határidejű testületi határozatok

végrehajtásáról.

Előadó: Hócza József polgármester.

2./ A 2025. évi működési és fejlesztési célú terv

megtárgyalása, jóváhagyása.

Előadó: Hócza József polgármester.

3./ Indítványok, javaslatok.

4./ Települési támogatások elbírálása. (zárt ülés)

**Napirend tárgyalása**

1./ Jelentés a lejárt határidejű testületi határozatok

végrehajtásáról.

Előadó: Hócza József polgármester.

Hócza József polgármester: az írásos jelentést a képviselők megkapták, javasolta a jelentés elfogadását.

Dr. Nagy Jánosné képviselő: javasolta, hogy beszéljenek a 2024. évben elmaradt köztisztviselői bérfejlesztésről. Rendbe kell tenniük a köztisztviselői béreket. Úgy tűnik, hogy a 2024. évi gazdálkodás biztosította volna a betervezett bérfejlesztést.

Hócza József polgármester: megkérte a könyvelőt, hogy tájékoztassa az önkormányzatot a 2024. évi maradvány összegéről. A 2025. évi költségvetés részletes, pontos ismerete után tudnak a bérek tekintetében döntést hozni.

Dr. Molnár Sándor jegyző: valóban a 2025-ös pontos számadatok ismerete szükséges a bérfejlesztés tárgyalásahoz, valamint nagyon fontos, hogy ismerjék majd a 2024. évi zárszámadás szám adatait is, nagyon lényeges és fontos, hogy a 2024. évi felhasználást is ismerjék meg. Természetesen egyetértett abban, hogy a béreket rendezni kell.

A képviselő-testület a lejárt határidejű testületi határozatokról szóló jelentést elfogadta, s 6 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**38/2025.(II.13.) sz. határozata**

Tárgy: Jelentés a lejárt határidejű testületi határozatok végrehajtásáról.

A jelentést a képviselő-testület elfogadta.

2./ A 2025. évi működési és fejlesztési célú terv

megtárgyalása, jóváhagyása.

Előadó: Hócza József polgármester.

Hócza József polgármester: az írásos anyagot a képviselők, bizottság megkapta. A bizottság előzőleg áttanulmányozta, megtárgyalta. Kékediné Dósa Csilla pénzügyi ügyintéző által elkészített 2025. évi költségvetési anyagot az önkormányzat könyvvizsgálója, Győrffi Dezső Úr átvizsgálta, s hibátlannak találta. Szép munkát végzett ismét az ügyintéző.

Ez az év sem lesz könnyű, láthatják az előterjesztés 2. oldalán, hogy 37 %-kal kevesebb az előirányzat az előző évhez képest. Csökkent a népességszám, valamint a szociális feladatoknál is csökkent az előirányzat.

Az iparűzési adó előirányzat, az 5. oldalon: 10.000.000 Ft.

Az adott keretek között kell gazdálkodniuk.

Dr. Nagy Jánosné képviselő: a működéshez szükséges tárgyi feltételek rendelkezésre állnak, a személyi feltételek is. Igaz, szomorú a köztisztviselők alacsony bére miatt. Oda kell figyelni arra, hogy a személyi feltételek változatlanul biztosítottak legyenek. Ha kell át kell csoportosítani, s figyelniük kell erre az éves gazdálkodás folyamán.

Dr. Molnár Sándor jegyző: a központi költségvetésből biztosított illetményalap továbbra is 38.650 Ft. Ezt a képviselő-testület megemelheti. Azonban számolniuk kell a drasztikus energiaár, valamint élelmiszerárak emelkedésével is. Szolidaritási alapokon azon településeken, ahol jelentős összegű iparűzési adóbevétel keletkezik elvonások lesznek, s a szerényebb költségvetési keretek között gazdálkodó önkormányzatok kaphatnak ebből az összegből.

Szabó Valéria képviselő: az idei évben is oda kell figyelniük, hogy a magánszemélyek a kommunális adót fizessék meg.

A kamerarendszert működőképessé kell tenni, s felmérni, hogy mely ingatlanoknál nem rendelkeznek hulladéktároló edényzettel.

Dr. Nagy Jánosné képviselő: hulladéktárolókat a buszmegállókba is javasolt elhelyezni, valamint várja a kerekasztal beszélgetést, különösen az általános iskola igazgatójának javaslatait.

Hócza József polgármester: feladatfinanszírozás van, az átcsoportosítások tekintetében vannak bizonyos korlátok.

Tájékoztatta a képviselő-testületet, hogy a központi konyha megnyitásának ügyintézése folyamatban van.

Március 5. a külterületi utak fejlesztése című pályázat beadási határideje. A projekt megvalósításával kinyithatnák végre a zsáktelepülést.

Fő célkitűzés, hogya 40 db térfigyelő kamerát működőképes állatba hozzák.

Javasolta, hogy a 2025. évi költségvetést ne fogadják el még a várható korrekciók miatt, azt március 15. napjáig tárgyalják újra.

A képviselő-testület egyetértett a polgármester javaslatával, a 2025. évi költségvetést tovább tárgyalja, újra napirendre tűzi.

3./ Indítványok, javaslatok.

Miskolci Regionális Hulladékgazdálkodási Önkormányzati Társulás társulási megállapodásának módosítása.

Hócza József polgármester: javasolta a képviselő-testületnek a Miskolci Regionális Hulladékgazdálkodási Társulás megállapodás módosításának jóváhagyását:

A képviselő-testület 6 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**39/2025.(II.13.) sz. határozata:**

Tárgy: Miskolci Regionális Hulladékgazdálkodási Önkormányzati Társulás társulási megállapodásának módosítása.

A Miskolci Regionális Hulladékgazdálkodási Önkormányzati Társulás 2024. december 5. napján tartott ülésén elfogadta a Társulás Megállapodás módosítását. A megállapodás módosítását Sály Község Önkormányzatának képviselő-testülete (mint társult önkormányzat képviselő-testülete) elfogadta.

A képviselő-testület felhatalmazta a polgármestert, hogy a Miskolci Regionális Hulladékgazdálkodási Önkormányzati Társulás társulási megállapodás módosítását aláírja.

Felelős: Hócza József polgármester

Határidő: azonnal

A polgármester 2025. évi szabadság felhasználási ütemezési tervének jóváhagyása.

Hócza József polgármester: a képviselő-testület elé terjesztette a 2025. évi szabadságának ütemezését, melyet kért elfogadni.

A képviselő-testület 6 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**40/2025.(II.13.) sz. határozata:**

Tárgy: Hócza József polgármester 2025. évi szabadságának ütemezése.

Sály Község Önkormányzatának Képviselő-testülete a közszolgálati tisztviselőkről szóló 2011. évi CXCIX. törvény 225/C. § (2) bekezdése alapján Hócza József polgármester 2025. évi 39 munkanap szabadságának ütemezését a mellékletben foglaltak szerint jóváhagyja. A Képviselő-testület utasítja a Polgármestert és a Jegyzőt az ezzel kapcsolatos szükséges intézkedések megtételére.

Határidő: azonnal, illetve folyamatos

Felelős: Hócza József polgármester és Dr. Molnár Sándor jegyző

Sály Község Önkormányzata és Sály Község Roma Nemzetiségi Önkormányzata között létrejött együttműködési megállapodás jóváhagyása.

Hócza József polgármester: a képviselő-testület elé terjesztette a megállapodás tervezetét, melyet a képviselő-testület megtárgyalt és jóváhagyott.

A képviselő-testület Sály Község Roma Nemzetiségi Önkormányzatával megkötésre kerülő együttműködési megállapodást 6 igen, 0 nem szavazattal, 0 tartózkodással elfogadta:

**Sály Község Önkormányzata Képviselő-testületének**

**41/2025.(II.13.) sz. határozata**

Tárgy: Együttműködési megállapodás felülvizsgálata, megkötése Sály Község Roma Nemzetiségi Önkormányzatával.

Sály Község Önkormányzatának Képviselő-testülete megtárgyalta az előterjesztést és a következő határozatot hozta:

Az előterjesztett együttműködési megállapodást jóváhagyta, megbízta a polgármestert az együttműködési megállapodás aláírására.

Felelős: polgármester

Határidő: azonnal.

Hócza József polgármester: a központi főzőkonyha telephely létesítéséhez kérte, hogy döntsenek határozattal.

A képviselő-testület 6 igen, 0 nem szavazattal, 0 tartózkodással az alábbi határozatot hozta:

**Sály Község Önkormányzata Képviselő-testületének**

**42/2025.(II.13.) sz. határozata:**

Tárgy: Sályi Hétszínvirág Óvoda és Konyha (székhelye: 3425 Sály, Deák F. u. 56/B.) alapító okiratának módosítása, szolgáltatói nyilvántartásba történő bejegyzés módosítása, új telephely bejegyzése, melynek helyszínéről történik az étkeztetés szolgáltatás biztosítása. (3425 Sály, Kossuth Lajos utca 74-76. )

Sály Község Önkormányzatának képviselő-testülete új telephely bejegyzésével (3425 Sály, Kossuth Lajos. utca 74-76. ) módosítja a Sályi Hétszínvirág Óvoda és Konyha alapító okiratát a Magyar Államkincstárnál a Törzskönyvi bejegyzés módosítását, majd kérelmezi a szolgáltatói nyilvántartásba történő módosítását.

**1.Az Alapító Okirat 1.2. pontja a következő 1.2.2. telephelye(i) alponttal egészül ki.**

|  |  |  |
| --- | --- | --- |
|  | telephely megnevezése | telephely címe |
| 1 | Központi Főzőkonyha | 3425 Sály, Kossuth Lajos utca 74-76. |

Sály Község Önkormányzatának képviselő-testülete felhatalmazza a polgármestert, hogy az S0552050 ágazati azonosítójú engedélyes szolgáltatást nem nyújtó székhellyé történő átminősítéséről intézkedjen. A szolgáltatást nem nyújtó székhelyen tálaló konyha kialakításáról gondoskodjon.

Sály Község Önkormányzat képviselő Testülete a Sályi Hétszínvirág Óvoda és Konyha Szakmai Programjának és Működési Szabályzatának módosítását elfogadta.

A Képviselő-testület felhatalmazza a polgármestert, hogy a Sályi Hétszínvirág Óvoda és Konyha telephelyén /Sály,Kossuth Lajos utca 74-76.sz./ 300 adagos Központi Főzőkonyha megnyitásához szükséges intézkedéseket tegye meg.

A Képviselő-testület továbbá felkéri és felhatalmazza a polgármestert az alapító okirat módosításával szükséges intézkedések megtételével, majd ezt követően a határozat végrehajtásához szükséges kérelmet a Borsod-Abaúj-Zemplén Megyei Kormányhivatal Hatósági Főosztály Szociális és Gyámügyi Osztályához nyújtsa be.

A képviselő-testület felhatalmazta a polgármestert, hogy a Sályi Hétszínvirág Óvoda és Konyha telephely bejegyzésével kapcsolatosan teljes körűen eljárjon, ha szükséges az ügyintézés során a módosításokat elvégezze.

Felelős: Hócza József polgármester

Határidő: azonnal

Hócza József polgármester: kérte a képviselő-testület tagjait, hogy a február 18-ai kerekasztal beszélgetésre gyűjtsék össze kérdéseiket, javaslataikat.

Javasolta, hogy folytassák az ebek összeírását, fel kell deríteni az ebtulajdonosokat, mert ennek tudatában tudnak fellépni, megtéríttetni a védőoltás, a chipelés költségét.

Továbbá tájékoztatta a képviselő-testületet, hogy Szamkó Jenő sályi lakos megkereste, hogy hivatalosan bejegyzett társulást szeretne alapítani, amelyhez az önkormányzat erkölcsi, s lehetőségek szerinti támogatását kérte.

A Katolikus Karitászban közreműködő polgár, aki karitatív tevékenységet folytat, megkereste, hogy a helyi általános iskolát átvenné működtetésre, ehhez az önkormányzat támogatását kérte.

A képviselő-testület egyhangú véleménye volt, hogy az iskola működésével kapcsolatosan a megállapodás tárgyában az Egri Főegyházmegye illetékes, az általános iskola állami fenntartású, a Tankerületi Központhoz tartozik, az önkormányzat az épület tulajdonosa, nem lát el fenntartói feladatot.

Szamkó Jenő által alapítani kívánt bejegyzett társulásról konkrét információi nincsenek a testületnek, így még erkölcsi támogatásukról sem tudják biztosítani a kérelmezőt.

Dr. Nagy Jánosné képviselő: már az óvodában el kell kezdeni, s az iskolában folytatni, hogy megtanulja minden állampolgár, hogy van egy civilizációs viselkedési forma, amelyet mindenki köteles betartani.

Vanczák Róbert képviselő: a rendőrőrs településre történő telepítése lenne a legcélravezetőbb.

Szabó Valéria képviselő: akár az idősek klubja épületét is fel lehet ajánlati a rendőrőrs elhelyezéséhez. Javasolta továbbá, hogy a Népkonyháról biztosított melegebédnél használatos műanyag edényzetek kerüljenek vissza, mert tűrhetetlen állapotok uralkodnak, többen fűtenek vele. Az Ildikó ABC előtti tér borzalmas, szemetes. A közmunkások szedjék össze a szemetet. A Rózsavári utca (özvegy asszonyok utcája) járhatatlan, kérték, hogy tegyék járhatóvá. Ezen kívül 3 utca is Rózsavári utcaként szerepel, ezt is rendbe kell tenni, módosítást kell eszközölni.

Hócza József polgármester: a Rózsavári utca járhatóvá tétele a közmunkaprogramjuk része, folyamatosan napirenden van. Közmunkára van igény, azonban a jelentkezők nagyrésze nem regisztrált munkanélküli. Kérte, hogy a Járási Foglalkoztatási Osztálynál regisztráljanak. A jelenlegi közfoglalkoztatottak munkájával elégedett. Hosszabb időtartamú közfoglalkoztatás keretében még 14 fő felvételére kerülhet sor. A közfoglalkoztatás rendben működik.

Az ABC volt tulajdonosával a választást megelőzően megállapodást kötöttek, mely úgy szólt, hogy a bolt és volt takarékszövetkezet környékén a bolt tulajdonosa levágja a füvet, cserébe az önkormányzat elviszi a szemetet.

Hócza József polgármester: a nyílt ülést 11,00 órakor berekesztette, kérte hogy ülésüket zárt üléssel folytassák.

K.m.f.

Dr. Molnár Sándor Hócza József

jegyző polgármester

Szente Imre Vanczák Róbert

jegyzőkönyvhitelesítők